**Tájékoztató a közérdekű adatok egyedi igényléséről**

A közérdekű adatok a nagykovacsi.hu oldalon a „Közzétételi lista”fül alatt érhetőek el.

**Általános információk**

Az információs önrendelkezési jogról és az információszabadságról szóló 2011. évi CXII. törvény értelmében a közérdekű és a közérdekből nyilvános adatoknak (*a továbbiakban együtt:* ***közérdekű adat***) megismerése iránt bárki – szóban, írásban papíralapon vagy elektronikus úton – igényt nyújthat be a honlapról letölthető igénylőlap kitöltésével, vagy azzal megegyező adattartalmú igénylés benyújtásával.

A honlapon megtalálható információk a közérdekű adatokra vonatkozó jogszabályokban előírt határidők szerint frissülnek.

**A közérdekű adat megismerésére irányuló igények benyújtásának módja**

1. Személyesen a Nagykovácsi Polgármesteri Hivatal (a továbbiakban: Hivatal) ügyfélszolgálatán, a Nagykovácsi, Kossuth L. u. 61. szám alatti címen tehető meg.

2. Írásban, papíralapon a Polgármester, vagy a jegyző részére címzett levélben a Nagykovácsi, Kossuth L. u. 61. postai címen.

3. Elektronikusan az titkarsag@nagykovacsi.hu címen.

**A közérdekű adatok megismerésére irányuló igények teljesítésének rendje**

**A hivatal adatfelelőse a személyügyi ügyintéző.**

**Azon adatigénylés teljesítését, mely olyan adatra vonatkozik, ami nincs a Hivatal kezelésében, el kell utasítani. Az adatigénylés elutasításakor tájékoztatni kell az adatigénylőt arról, hogy a Hivatal tudomása szerint mely közfeladatot ellátó szerv kezeli az igényelt közérdekű és közérdekből nyilvános adatokat.**

A Hivatal az igénynek a lehető legrövidebb időn belül, de legkésőbb a Hivatalhoz történő beérkezéstől, illetőleg a szóban előterjesztett igény írásba foglalásától számított 15 napon belül tesz eleget. Ez a határidő, ha az adatigénylés jelentős terjedelmű, illetve nagyszámú adatra vonatkozik, vagy az adatigénylés teljesítése az Adatfelelős alaptevékenységének ellátásához szükséges munkaerőforrás aránytalan mértékű igénybevételével jár, egy alkalommal 15 nappal meghosszabbítható, amelyről az Adatigénylőt az igény beérkezését követő 15 napon belül tájékoztatni kell. Az igény teljesítésének megtagadásáról és annak indokairól 15 napon belül a Hivatal levélben, vagy amennyiben az igény elektronikus úton érkezett, vagy az igényben az elektronikus levelezési cím fel van tüntetve elektronikusan tájékoztatást küld az Adatigénylőnek.

**Amennyiben az adatigénylés nem egyértelmű, a Hivatal haladéktalanul felhívja az igénylőt az adatigénylés pontosítására. A közérdekű adatigénylés teljesítésére vonatkozó határidőt a pontosítás Hivatalhoz történő beérkezésétől kell számítani.**

**Ha az igénylő a pontosításra irányuló felhívásra határidőben nem válaszol, az igénylést visszavontnak kell tekinteni. Erre az adatigénylőt a pontosítás elvégzésére vonatkozó felhívásban figyelmeztetni kell.**

Az adatokat tartalmazó dokumentumról az Adatigénylő másolatot kaphat. A másolat készítéséért - *az azzal kapcsolatban felmerült költség mértékéig terjedően* - költségtérítés állapítható meg a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendelet szerint, amelynek összegéről az Adatigénylőt a teljesítését megelőzően tájékoztatjuk. Ha a dokumentum jelentős terjedelmű, a másolat iránti igényt a költségtérítés megfizetését követő 15 napon belül teljesítjük. E bekezdésben írtakról az Adatigénylőt az igény kézhezvételét követő 15 napon belül tájékoztatjuk.

**Adatkezelés**

Igénylés alapján történő adatszolgáltatás esetén az adatigénylő személyazonosító adatai csak annyiban kezelhetők, amennyiben az az igény teljesítéséhez – beleértve az esetleges költségek megfizetését is – elengedhetetlenül szükséges. Az igény teljesítését, illetőleg a költségek megfizetését követően az igénylő személyes adatait haladéktalanul törölni kell, Költségtérítés esetén pedig a számvitelről szóló 2000. évi C. törvény 169. § (1)-(2) bekezdése szerint az adatfelvételtől számított 8 évig tárolja a költségterítéssel kapcsolatos adatokat.

**Jogorvoslat**

Az adatigénylő a közérdekű adat megismerésére vonatkozó igény elutasítása vagy a teljesítésre nyitva álló (illetve a meghosszabbított) határidő eredménytelen eltelte esetén, valamint - ha a költségtérítést nem fizette meg - a másolat készítéséért megállapított költségtérítés összegének felülvizsgálata érdekében pert indíthat a Hivatal ellen.

Az adatigénylő a közérdekű adatok megismeréséhez fűződő jogok gyakorlásával kapcsolatos jogsértés esetén a Nemzeti Adatvédelmi és Információszabadság Hatósághoz *(1055 Budapest, Falk Miksa utca 9-11. postai cím: 1374 Budapest, Pf. 603.)* is bejelentéssel fordulhat.

A pert az igény elutasításának közlésétől, a határidő eredménytelen elteltétől, illetve a költségtérítés megfizetésére vonatkozó határidő lejártától számított harminc napon belül kell megindítani. Ha az igény elutasítása, nem teljesítése vagy a másolat készítéséért megállapított költségtérítés összege miatt az igénylő a Nemzeti Adatvédelmi és Információszabadság Hatóságnál bejelentést tesz, a pert a bejelentés érdemi vizsgálatának elutasításáról, a vizsgálat megszüntetéséről, vagy lezárásáról, továbbá az adatkezelő jogsérelem orvoslására, illetve annak közvetlen veszélye megszüntetésére történő felszólítása eredményéről szóló értesítés kézhezvételét követő harminc napon belül lehet megindítani.

Nagykovácsi Nagyközség Polgármesteri Hivatala